AfriForum Jeug wen verkiesing by TukkiesAfriForum Jeug het die studenteparlementsverkiesing by die Universiteit van Pretoria (UP) met ŉ rekordgetal stemme gewen nadat die uitslag Maandag na ŉ hofbevel bekendgemaak is. Die uitslae is Maandag, meer as vyf maande na die verkiesing, bekendgemaak nadat die Noord-Gauteng hooggeregshof Vrydag ŉ hofbevel uitgereik het wat die UP se besluit om ŉ herverkiesing te hou, tersyde gestel het. AfriForum Jeug sê hy het boonop dubbel die aantal stemme as die ANC-geaffilieerde organisasie, Sasco, verwerf. AfriForum Jeug het meer as 42% van die totale getal van 7 148 stemme wat uitgebring is, gekry. “AfriForum Jeug se steun het byna verdubbel en dié organisasie dien as voorbeeld van ŉ suksesvolle kweekskool van jong leierskap,” het Charl Oberholzer, nasionale voorsitter van AfriForum Jeug, gesê. “AfriForum Jeug het nie net daarin geslaag om aan studente hulle stem terug te gee nie, maar het ook ŉ reuse-oorwinning vir Afrikaans, die handhawing van studente se regte en die beskerming van gesonde studentetradisies behaal.” Ingevolge die hofbevel moet ŉ nuutverkose VSR voor 2 Maart 2012 gekonstitueer word. Dié konstituering sal deur middel van die eerste sitting van die studenteparlement plaasvind. Die parlement bestaan uit sowat 87 studente uit onder meer drie kiesafdelings, naamlik verenigings, koshuise en fakulteite.